ປະທານາທິບໍດີ ຢູເຄຣນ ເປີດເຜີຍ ແຜນການ ສັນຕິພາບ (ສະໄລດ໌/ວີດີໂອ)
ປະທານາທິບໍດີ Petro Poroshenko ມີກຳນົດທີ່ຈະເປີດເຜີຍ ແຜນການສັນຕິພາບ 14 ຂໍ້ ທີ່ແນໃສ່ ເພື່ອຍຸດຕິ ການກໍ່ກະບົດ ຂອງພວກແບ່ງແຍກດິນແດນ ນິຍົມຣັດເຊຍ.
ປະທານາທິບໍດີຢູເຄຣນ ທ່ານ Petro Poroshenko ມີກຳນົດທີ່ ຈະເປີດເຜີຍແຜນການສັນຕິພາບ 14 ຂໍ້ ໃນວັນສຸກມື້ນີ້ທີ່ແນໃສ່ ເພື່ອຍຸດຕິການກໍ່ກະບົດ ຂອງພວກແບ່ງແຍກດິນແດນນິຍົມຣັດ ເຊຍ ຢູ່ໃນພາກຕາເວັນອອກຂອງປະເທດ ແຜນການດັ່ງກ່າວນີ້ ແມ່ນຮຽກຮ້ອງໃຫ້ມີການຢຸດຍິງຕາມລຳພັງ ແຕ່ພຽງຝ່າຍດຽວ ຊຶ່ງຈະໃຫ້ໂອກາດ ແກ່ພວກກະບົດ ປົດອາວຸດ ຫລືໜີອອກຈາກປະເທດໄປ ລັດຖະບານຢູເຄຣນໄດ້ເປີດເຜີຍຂໍ້ກຳນົດຈຳນວນນຶ່ງຢູ່ແຜນການ ໃນວັນສຸກມື້ນີ້ກ່ອນໜ້າການປະກາດຢ່າງເປັນທາງການ ມາດຕະ ການດັ່ງກ່າວຍັງໄດ້ຮຽກຮ້ອງ ໃຫ້ມີການສ້າງຕັ້ງເຂດກັນຊົນຂຶ້ນ 10 ຫລັກກິໂລແມັດ ຢູ່ຕາມບໍ ລິເວນຊາຍແດນ ຢູເຄຣນທີ່ຕິດກັບຣັດເຊຍ ໃນການເຄື່ອນໄຫວອີກດ້ານນຶ່ງນັ້ນ ໂຄສົກຂອງວັງເຄຣັມລິນ ທ່ານ Dmitry Peskov ກ່າວວ່າ ການສົ່ງກຳລັງທະຫານຣັດເຊຍ ໄປປະຈຳຢູ່ຕາມ ຊາຍແດນຢູເຄຣນນັ້ນ ແມ່ນໄດ້ມີການວາງ ແຜນໄວ້ລ່ວງໜ້າແລ້ວ ແລະແນໃສ່ເພື່ອໃຫ້ການຄຸ້ມຄອງ ຊາຍແດນຣັດເຊຍເຂັ້ມແຂງຂຶ້ນກວ່າ ເກົ່າ ທ່ານ Peskov ໃຫ້ຄວາມເຫັນດັ່ງກ່າວໃນວັນສຸກມື້ນີ້ ນຶ່ງມື້ຫລັງຈາກອົງການເນໂຕ້ ກ່າວວ່າ ຣັດເຊຍໄດ້ເລີ້ມເສີມກຳລັງທະຫານຂອງຕົນຢູ່ໃນເຂດຊາຍແດນຄັ້ງໃໝ່ ເລຂາທິການໃຫຍ່ ຂອງອົງການເນໂຕ້ ທ່ານ Anders Fogh Rasmussen ກ່າວວ່າ ໄດ້ມີ ການສົ່ງທະຫານຣັດເຊຍຢ່າງໜ້ອຍສອງສາມພັນຄົນຕື່ມອີກ ໄປຍັງເຂດດັ່ງກ່າວ ທ່ານເອີ້ນ ການເຄື່ອນໄຫວນີ້ວ່າ ເປັນບາດກ້າວຖອຍຫລັງທີ່ ໜ້າເສຍໃຈ ໃນຂະນະດຽວກັນ ລັດຖະບານຢູເຄຣນກ່າວວ່າ ການຕາມລ່າໂຕຄັ້ງໃໝ່ໄດ້ມີຂຶ້ນ ຢູ່ໃນເຂດ ພາກຕາເວັນອອກ ຂອງປະເທດ ໃນວັນສຸກມື້ນີ້ ຫລັງຈາກທະຫານລັດຖະບານ 7 ຄົນ ໄດ້ຖືກ ຂ້າຕາຍໃນການສູ້ລົບກັນ ໃນຕອນແລງຂອງວັນພະຫັດ ວານນີ້ ນອກນັ້ນແລ້ວ ເຈົ້າໜ້າທີ່ຮັກສາຄວາມສະຫງົບຂອງຢູເຄຣນຍັງກ່າວວ່າ ພວກກະບົດ 300 ຄົນໄດ້ຖືກສັງຫານ ໃນການປະທະກັນຢູ່ໃນເຂດ Donetsk ນັບແຕ່ວັນພະຫັດເປັນຕົ້ນມາ ແຕ່ໂຕເລກດັ່ງກ່າວ ຍັງບໍ່ທັນໄດ້ຮັບການຢືນຢັນຈາກແຫລ່ງຂ່າວ ທີ່ເປັນອິດສະຫຼະເທື່ອ